ભારતીય સંસ્કૃતિએ પ્રત્યેક સેવાના સાધનને પવિત્ર ગણી તેનું પૂજન કરવા અનુરોધ કર્યો છે. સ્ત્રી સગડી, ઘંટી, સાવરણી, સૂપડું વગેરે સેવાના સાધનોની શ્રદ્ધા પૂર્વક પૂજા કરે છે, ખેડૂત હળની તથા અન્ય ખેતીના ઓજારોની પૂજા કરે છે, વેપારી ત્રાજવા અને ચોપડાઓનું પૂજન કરે છે. પંડિત કે વિદ્વાન વર્ગ પોતાના પુસ્તકનું પૂજન કરે છે. આ રીતે આપણી સંસ્કૃતિ 'પ્રત્યેક સેવા કર્મને પવિત્ર માન' એવો અનુરોધ કરે છે તે યથાર્થ જ છે.